لە سلێمانی کامێرایەکی تۆمارکردنی تیژڕەوی شکێنرا
K24 - سلێمانی:
لە سلێمانی جارێکی دیکە کامێرای تۆمارکردنی تیژڕەوی شکێنرا و تا ئێستا هۆکارەکەی ئاشکرا نەبووە.
ئارام بەختیار، پەیامنێری کوردستان24 لە شوێنی رووداوەکە ئاماژەی بەوەکرد، کامێرای تۆمارکردنی تیژڕەوی لە نزیک پردی کۆبانێ لە شەقامی 60 مەتری سلێمانی شکێنراوە و پێدەچێت گولـلەی بەرکەوتبێت.
گوتیشی، "تا ئێستا هێزە ئەمنییەکان هیچ روونکردنەوەیەکیان لەسەر هۆکاری رووداوەکە و بکەرەکانی ئاشکرا نەکردووە".
ئەوە سێیەمجارە کامێرای دیاریکردنی تیژڕەوی لە نزیک پردی کۆبانێ تێکدەدرێت، پێشتر دووجار شێوێنراوە و بۆیاغکراوە.
لە ئابی ساڵی 2021، هێزە ئەمنییەکان کەسێکیان بە تۆمەتی شێواندنی کـامێرای هاتووچۆی نزیک پردی کۆبانێ دەستگیرکرد.
بە گوتەی پۆلیس، "تۆمەتبارەکە ھۆکاری شێواندنی کامێراکەی بۆ ئەوە گەڕاندبووە چەندینجار سەرپێچى تیژڕەوى کردووە و وێنەی گیراوە".
لە ماوەی رابردووشدا چەند جارێکی تەقە لە کامێراکانی تۆمارکردنی تیژڕەوی پۆینت تو پۆینت (خاڵ بۆ خاڵ) لە سەر رێگای سلێمانی دوکان کرا کە لەلایەن کۆمپانیایەکی کەرتی تایبەتەوە جێبەجێدەکرێت.